Influenssa- ja koronarokotukset syksyllä 2025

Digitaalinen ajanvaraus hyvinvointiasemien rokotuksiin on avautunut 27.10.2025 Oma Ekhvassa, ja puhelinajanvaraus avataan maanantaina 10.11.2025. Hyvinvointiasemilla rokotetaan vain ajanvarauksella, ja rokotukset alkavat 17.11.2025. Koronarokotuksia voidaan antaa vain hyvinvointiasemilla annettavien ajanvarauksellisten kausi-influenssarokotusten yhteydessä, mikäli ajanvaraus on tehty molempien rokotteiden antamiselle. Kausirokotuksia annetaan viikoilla 47-49.

Tässä pikalinkit tiedotteen sisältöihin:

Influenssarokotteen kohderyhmät

Koronarokotteiden tehosteannosten kohderyhmät

Tärkeää tietoa rokotuksista

➡️Hyvinvointiasemien influenssarokotukset ja koronarokotteen tehosteannokset

Omakustanteinen influenssarokote

Rokotuspäivät neuvoloissa – rokotukset ajanvarauksella

Koululaiset rokotetaan oman kouluterveydenhoitajan vastaanotolla

Opiskeluterveyden rokotuspäivät - rokotukset ilman ajanvarausta tai ajanvarauksella

Ohje ajanvarauksen tekemiseen Oma Ekhvassa

Rokotusajanvarauksen peruuttaminen

Influenssarokotteen kohderyhmät

Tänä syksynä influenssarokotteen kohderyhmiä ovat

65 vuotta täyttäneet ja sitä vanhemmat

6kk – alle 7-vuotiaat lapset

raskaana olevat

sairauden tai hoidon vuoksi vakavalle influenssalle alttiit henkilöt

vakavalle influenssalle alttiiden henkilöiden lähipiiri

varusmiespalveluksensa aloittavat miehet ja vapaaehtoisen asepalveluksen aloittavat naiset

sosiaali- ja terveydenhuollon sekä lääkehuollon henkilöstö, joka osallistuu potilaiden ja asiakkaiden välittömään hoitoon tai huoltoon.

Lisäksi maksutonta influenssarokotetta suositellaan suuressa lintuinfluenssariskissä oleville ja laitosmaisissa oloissa kuten vankeinhoitolaitoksissa ja vastaanottokeskuksissa asuville.

Lisätietoa Influenssarokotusten riskiryhmistä THL:n sivuilta.

Koronarokotteiden tehosteannosten kohderyhmät

Syksyn 2025 koronarokotteiden tehosteannosten kohderyhmä poikkeaa edellisvuosista. Suositus perustuu Terveyden ja hyvinvoinnin laitoksen (THL:n) analyyseihin ja kansalliseen tutkimukseen.

Tänä syksynä koronarokotteen tehosteannoksen kohderyhmiä ovat:

75 vuotta täyttäneet

hoivakodeissa tai säännöllisessä järjestetyssä kotihoidossa olevat henkilöt sekä omaishoidettavat iäkkäät henkilöt

kaikenikäiset voimakkaasti immuunipuutteiset

18 vuotta täyttäneet, joilla on kaksi tai useampi vakavan koronataudin riskiä lisäävää sairautta.

Jos on sairastanut laboratoriovarmennetun tai kotitestillä todennetun koronan viimeisen 6 kuukauden aikana, suojan kannalta ei tarvitse ottaa tehosteannosta tällä kaudella.

Lisätietoa koronaokotuksista: Koronarokotteet - THL

Tärkeää tietoa rokotuksista

Hyvinvointiasemilla rokotetaan vain ajanvarauksella, ja rokottaminen aloitetaan 17.11.2025. Voit varata rokotusajan mille tahansa hyvinvointiasemalle. Hyvinvointiasemien toimipisteet ovat kaikkien eteläkarjalaisten käytössä riippumatta kotiosoitteesta ja ‑kunnasta. Ensisijaisesti toivotaan ajan varaamista Oma Ekhvan digitaalisen ajanvarauksen kautta. Tänä vuonna ajanvarauksettomia joukkorokotuspäiviä ei ole.

Influenssarokotuksia annetaan neuvoloissa vain neuvolan asiakkaana oleville rokotusten kohderyhmiin kuuluville lapsille ja raskaana oleville. Myös neuvoloiden rokotuspäiviin tulee varata aika.

Tartuntataudeista vastaava ylilääkäri Sami Raasakka suosittelee kaikkia rokotusryhmiin kuuluvia huolehtimaan rokotteen ottamisesta.
– Influenssarokote on tehokas tapa suojata itseään ja läheisiä vakavalta taudilta. Rokottautumalla voimme ehkäistä sairastumisia, vähentää jälkitauteja ja ylläpitää toimintakykyä niin jokaisen arjessa kuin terveydenhuollossakin. Rokotamme Etelä-Karjalassa tänä vuonna THL:n suositusten mukaisesti ja verraten myöhään, jotta rokotteen antama suoja kestäisi arvioidun influenssakauden yli. Koronarokotukseen oikeutettu ryhmä on huomattavasti influenssan riskiryhmää pienempi, mikä on syytä ajanvarausta tehdessä huomioida, kertoo Sami Raasakka.

Ekhva rokottaa ikääntyneiden ja vammaispalvelujen asumispalveluyksiköissä asuvat sekä kotihoidon asiakkaat asumispalveluyksiköissä ja kotona. Näissä yksiköissä asuvien ja asiakkaina olevien henkilöiden rokottaminen aloitetaan lokakuussa.

Hyvinvointiasemien influenssarokotukset ja koronarokotteen tehosteannokset

Suurin osa maksuttomaan influenssarokotukseen oikeutetuista saa influenssarokotteen hyvinvointiasemilla marraskuussa. Hyvinvointiasemilla ei ole joukkorokotuspäiviä. Rokottaminen tapahtuu vain ajanvarauksella. Ensisijaisesti toivotaan ajan varaamista digitaalisen ajanvarauksen kautta.

Jos olet oikeutettu koronarokotteen tehosteeseen, valitse digitaalisessa ajanvarauksessa "Koronarokotteen syksyn 2025 tehoste + influenssarokotus" tai varaa aika puhelinajanvarauksessa molempien rokotteiden antamiseen.

Digitaalinen ajanvaraus Oma Ekhvassa on avautunut 27.10.2025. Katso tästä, miten teet ajanvarauksen Oma Ekhvassa.

Puhelinajanvaraus: Erillinen rokotusajanvarauspuhelin avautuu 10.11.2025
numerossa 05 352 2079. Tässä numerossa ei ole takaisinsoittoa. Puhelin palvelee

ajalla 10.–21.11.2025 ma-pe klo 9–15

ajalla 24.11.-5.12.2025 ma-pe klo 9–12.

Ole tarkkana puhelinnumeron näppäilyssä: 05 352 2079

Jos olet toisen hyvinvointialueen asiakas, mutta haluat varata puolesta-asioinnin kautta Etelä-Karjalassa asuvalle läheisellesi rokotusaikaa, käytä puhelinajanvarausta.

Alle 12–vuotiaan voimakkaasti immuunipuutteisen lapsen koronarokotuksesta tulee sopia EKKS:n lastentautien poliklinikan kanssa.

Katso tiedotteesta ohjeet rokotukseen valmistautumisesta

Omakustanteinen influenssarokote

Mikäli rokotteen haluava henkilö ei kuulu maksuttoman influenssarokotteen kohderyhmään, hän voi tehdä influenssarokotereseptipyynnön Oma Ekhvassa (Oma Ekhva > Minä/Omat tiedot > Lomakkeet > Rokotereseptipyyntö > Täytä lomake.) Kun resepti näkyy OmaKannassa, voi maksullisen rokotteen hakea apteekista. Rokottaminen voidaan tehdä hyvinvointiasemalla hoitajan ajanvarauksettomalla vastaanotolla – omakustanteisen influenssarokotteen antamiseen ei tarvitse varata aikaa. Katso hoitajien ajanvarauksettoman vastaanoton aukioloajat hyvinvointiasemien sivuilta.

Rokotuspäivät neuvoloissa – rokotukset ajanvarauksella

Pikkulapset sairastavat influenssaa enemmän kuin muut ikäryhmät. Influenssarokotuksen avulla voidaan estää lasten sairastuminen sekä influenssaan että sen jälkitauteihin.

Maksuttomia influenssarokotuksia annetaan neuvolassa raskaana oleville ja heidän lähipiirilleen, alle 6 kuukauden ikäisten lasten lähipiirille sekä 6 kuukauden – 6 vuoden ikäisille lapsille.

Varaa aika rokotukseen etukäteen OmaEkhvan kautta tai puhelimitse ajanvaraus- ja neuvontapuhelimesta 05 352 7260. Digitaalinen ajanvaraus neuvolan rokotuspäiviin on avautunut Oma Ekhvassa maanantaina 13.10.2025. Koronarokotuksia neuvoloissa ei anneta.

Neuvoloiden influenssarokotuspäivät vain neuvolan asiakkaille ja ajanvarauksella ovat seuraavat

Imatra ma 3.11. ja ma 8.12. klo 8–18

Joutseno ma 3.11. ja ma 8.12. klo 10–18

Lappeenrannan keskusta ma 3.11. ja ma 8.12. klo 8–18

Lauritsala ma 3.11. ja ma 8.12. klo 8–18

Lemi ti 4.11. klo 12–15.30

Luumäki ma 3.11. klo 12–15.30

Parikkala ma 3.11. klo 13–16 ja ma 8.12. klo 8–10

Ruokolahti ti 4.11. klo 8–12 ja ti 9.12. klo 8–12

Sammonlahti ma 3.11. ja ma 8.12. klo 10–18

Savitaipaleella ei erillistä rokotuspäivää

Simpele ma 3.11. klo 8–11 ja ma 8.12. klo 8–10

Taipalsaari ti 4.11.klo 8–16, to 20.11 klo 12.30–18 ja ti 9.12 klo 8–16.

Koululaiset rokotetaan oman kouluterveydenhoitajan vastaanotolla

Influenssan riskiryhmiin kuuluvat koululaiset rokotetaan kouluilla koulupäivän aikana ajanvarauksella kouluterveydenhoitajan vastaanotolla. Kouluterveydenhoitajat tiedottavat influenssarokotusten ajankohdista Wilman kautta.

Opiskeluterveyden rokotuspäivät - rokotukset ilman ajanvarausta tai ajanvarauksella

Myös toisen asteen eli ammattiopiston, lukion ja opistojen opiskelijoiden influenssarokotukset alkavat. Rokotuspäivänä opiskelija voi tulla ottamaan influenssarokotuksen ilman ajanvarausta tai varata ajan etukäteen OmaEkhvan digitaalisen ajanvarauksen kautta. Digitaalinen ajanvaraus opiskeluterveydenhuollon rokotuspäiviin on avautunut maanantaina 13.10.2025.

Rokotuspaikat ja -ajat ovat seuraavat:

Lappeenranta, Pohjolankatu 12, Saimaan ammattiopisto Sampo

ke 29.10. klo 9–12 ja 13–15

ke 5.11. klo 9–12 ja 13–15

ti 11.11. klo 9–12

Imatra, Koulukatu 5, Saimaan ammattiopisto Sampo

ti 28.10. klo 9–11 ja 12–15

ti 11.11. klo 9–11 ja 12–15

ti 9.12. klo 9–11

Ohje ajanvarauksen tekemiseen Oma Ekhvassa

Näin teet ajanvarauksen Oma Ekhvan mobiilisovelluksessa:

Kirjaudu Oma Ekhvan mobiilisovellukseen.

Oma Ekhvan etusivulla valitse ”Siirry Ajanvaraukseen” ja tunnistaudu ajanvarauspalveluun pankkitunnuksilla, mobiilivarmenteella tai varmennekortilla.

Ajanvarauspalvelussa siirry ”Varaa aika”-osioon.

Varaa aika -osiossa valitse sivun yläosan valikosta ”Influenssa- ja koronarokotukset”.

Valitse sinulle soveltuva rokotusajanvaraus ja varaa aika.

Näin teet ajanvarauksen Oma Ekhvan verkkopalvelussa:

Kirjaudu Oma Ekhvan verkkopalveluun ekhva.fi-sivulta.

Oma Ekhvassa valitse vasemman reunan Muut palvelut -osiossa ”Siirry Ajanvaraukseen” .

Ajanvarauspalvelussa siirry ”Varaa aika”-osioon.

Varaa aika -osiossa valitse sivun yläosan valikosta ”Influenssa- ja koronarokotukset”.

Valitse sinulle soveltuva rokotusajanvaraus ja varaa aika.

Rokotusajanvarauksen peruuttaminen

Voit peruuttaa rokotukseen varatun ajan Oma Ekhvan ajanvarauspalvelussa.

Voit perua ajan myös tekstiviestitse 24/7 lähettämällä viestin numeroon 040 181 3037. Mainitse viestissä nimesi tai lapselle varatussa ajassa lapsen nimi, ja aika, jonka haluat peruuttaa. Aika tulee perua 24 tuntia ennen varatun ajan alkua, jotta se katsotaan perutuksi.

Lisätietoja:

Rokotukset - Etelä-Karjalan hyvinvointialue (rokotusten verkkosivu ekhva.fissä)

rokotukset@ekhva.fi

Median yhteydenotot:
Ylilääkäri, rokotustoiminnasta vastaava lääkäri Sami Raasakka, sami.raasakka@ekhva.fi

Muut syksyn rokotustiedotteet:

28.11.2025 Vielä ehtii saada influenssa- ja koronarokotuksen – viimeiset rokotusajat varattavissa - Etelä-Karjalan hyvinvointialue

24.11.2025 Tarkista, kuulutko koronan tehosteannoksen kohderyhmään - Etelä-Karjalan hyvinvointialue

17.11.2025 Huomioi nämä tullessasi rokotukseen - Etelä-Karjalan hyvinvointialue

13.11.2025 Rokotusajanvarauspuhelin on ruuhkautunut – varaa ensisijaisesti aika Oma Ekhvassa - Etelä-Karjalan hyvinvointialue

9.10.2025 Etelä-Karjalassa valmistaudutaan syksyn influenssa- ja koronarokotuksiin - Etelä-Karjalan hyvinvointialue

Muutokset:

17.11.2025 klo 8.20: Lisätty linkki tiedotteeseen (Katso tiedotteesta ohjeet rokotukseen valmistautumisesta)

10.11.2025 klo 15.20: Lisätty ingressiin rokotusten antoviikot (viikot 47-49).

10.11.2025 klo 13.00: Lisätty huomioteksti rokotusajanvarauspuhelinnumeron yhteyteen ja pyydetty asiakkaita olemaan tarkkana numeron näppäilyn kanssa.

4.11.2025 klo 12.00: Tiedotetta päivitetty kauttaaltaan hyvinvointiasemien rokotusten osalta.

28.10.2025 klo 15.25: Lisätty kotitestillä todennetun -sanat tähän lauseeseen Koronarokotteiden tehosteannosten kohderyhmät -kohtaan: Jos on sairastanut laboratoriovarmennetun tai kotitestillä todennetun koronan viimeisen 6 kuukauden aikana, suojan kannalta ei tarvitse ottaa tehosteannosta tällä kaudella.

24.10.2025 klo 11.00: Tiedote päivitetty kauttaaltaan.

14.10.2025 klo 15.20: Lisätty ohje ajanvarauksen tekemiseen Oma Ekhvassa

5.12.2025 klo 14.50: Päivitetty muiden rokotustiedotteiden linkit